
			Hongkong 

			Natt 

			Hun er musestille, men hjertet vil skrike. Hele huset holder pusten når hun løfter barnet sakte opp. Hun har aldri vært så redd. Det er som om hele verden har migrene, og å flykte er eneste botemiddel. 

			Det er torden i luften, og stormen river og sliter i huset. Det blir lysere når det lyner, og derfor må hun være ekstra forsiktig. De kan ikke få øye på henne, uansett hva som skjer. 

			«Jeg vil sove», sier den lille søvnig og vrir seg i armene hennes. Hun har gitt barnet noe å sove på. Det var helt nødvendig, for hvis de blir tatt, blir hun drept. Hun har ikke overlatt noe til tilfeldighetene. Planlagt det i flere måneder. 

			«Hysj. Det er på tide. Vi må dra nå, elskling.» 

			Barnet gnir seg i øynene. Holder armene rundt halsen hennes og forstår. De må være så stille de kan. For ellers blir det et helvete, og for henne handler det om liv eller død. 

			Nå er det ingenting annet som betyr noe, i løpet av timene det fremdeles er mørkt, må de komme seg til havnen. Det blir færre og færre dager der hun ikke frykter for livet. 

			I flere år har hun levd i en verden der det ikke er noen regler. Bortsett fra dem han innfører. Det er en uhåndgripelig tåke som har ført dem hit. Nå har hun endelig fått tak i alt hun er sikker på er hennes. Nå er alt, ironisk nok, satset på ett kort. 

			Hun åpner døren og gjør seg klar. 

			Storm Exclusive Cars, Högdalen industriområde 

			Fuck! 

			Alex Storm kan sverge på at bankkontoen hånflirer av ham. Det står noen ynkelige tusenlapper der. Og i morgen skal han betale ut lønn. De får utbetalt lønn to ganger i måneden. Det var et av kravene da de begynte. Som en forsikring om at de ikke bruker opp alt sammen hvis de får et tilbakefall. De får betalt 10. og 25., og i morgen er det 10. mai. 

			Han tar glasset med vann og løfter det mot munnen før han merker at det er tomt. Sjekker innboksen for syvende gang denne morgenen, men ingen er interessert. Ikke en eneste e-post. Til tross for at han har lagt ut alle bilene overalt, til og med på nettsteder utenlands. 

			Faen. 

			Hjertet vrir seg av motvilje, og han puster dypt inn. Det føles som en liten fugl flagrer rundt i panikk i brystet hans og forsøker å komme seg ut. Vinger som slår hardt og raskt, den banker hardt og stikker aggressivt. 

			Han lukker øynene og tenker på pusten. Holder hardt i blyanten til den brekker. Nekter å få et anfall nå, tenker på hvordan han kan få tak i hundre tusen på 24 timer, men kommer hele tiden frem til samme løsning. Han lovet Jessica å aldri gjøre akkurat det igjen. 

			Problemet er at det er noe jeg kan … 

			Han må klare å holde det løftet, men han må også få tak i pengene. For Benita og Joppe. De er hans ansvar. Uten ham kan de falle tilbake i gropen han trakk dem opp fra. De stoler på ham. De har regninger å betale, og hvis ikke Alex finner en løsning, kan tilbakefallet komme raskt. Man sviker ikke vennene sine. 

			Benita ville sikkert klart seg, men Joppe er mer sårbar. Uten jobben vil mørket få overtaket, og er det noe Alex vet, er det hvor raskt det kan gå. 

			Dessuten … hvis han ikke kan betale ut lønn til seg selv, blir det veldig dårlig stemning hjemme. Jessica er høygravid, og økonomien er allerede anstrengt. 

			Alex ringer gjennom kundelisten. En etter en takker nei. Ingen er interessert i de eksklusive bilene han har på lager akkurat nå. Alle vil ha noe annet, biler som ikke engang finnes i Sverige. Eller så tilbyr de altfor lite. Han forbanner seg selv for at han ikke har jobbet hardere, for at han ikke har vært mer aggressiv. I stedet sitter han her i siste sekund, igjen, og forsøker å redde bedriften, seg selv og de ansatte. 

			Når han har gjennomgått alle muligheter, sukker han. Kroppen er så tung. Den lille fuglen er ivrigere nå, den vil ha oppmerksomhet. Alex forsøker å tenke på noe annet mens han leter etter papirposen å puste i. 

			Han lurer på om han skal dumpe prisen på bilene bare for å overleve denne måneden, men da vil alt rase sammen, og konkursen kommer til å rævkjøre ham. 

			Alex ser ingen annen løsning enn å satse alt på ett kort. Han må gjøre det han har lovet aldri å gjøre igjen. 

			Fårdala, Tyresö 

			«Drittmage», sukker Jessica og vrir seg enda en gang. Hun har alltid sovet på magen, med hendene ut til siden og håndflatene oppover. Men det går jo ikke an når magen er stor som en medisinball, og nå er det tydeligvis på tide å leke sisten der inne. Hele natten. 

			Jessica setter seg opp og ser ut gjennom vinduet. Klokken er ti om kvelden, og maikvelden er kjølig. De bor i en villa på Flåhackebacken i Tyresö, og Jessica ser det som et springbrett til neste hus. Hun vil flytte nærmere foreldrene i Brevik og bo i et finere hus i området der hun vokste opp. Denne gaten kunne ligget i et hvilket som helst villaområde. Mindre og eldre mursteinsbygninger. Det stinker tennvæske her hver helg, og middelmådigheten råder. 

			Et spark i magen får henne til å jamre seg. Hun har drukket kamillete, hatt krystaller på magen og sunget vuggeviser mens hun har strøket den spente huden. Alt på grunn av den sprø Sussie. Men hva skal en gravid kvinne gjøre når ingenting annet hjelper? Jessica begynner å bli desperat og fantaserer om å hente kniven fra kjøkkenet og åpne magen selv. Alt er bedre enn dette. Hvor vanskelig kan det være? 

			Jessica hadde en god oppvekst i et hjem som ble styrt av moren. Hun har alltid hatt toppkarakterer, ikke festet mer enn seg hør og bør og aldri sporet av. Hun har mange venner, men bare én som virkelig betyr noe. Sussie. Rebellen som alltid hadde gått sin egen vei. Jessicas diametrale motsetning. De er yin og yang på et forunderlig vis, og har alltid vært der for hverandre. 

			Hun savner treningen. I en kartong på loftet ligger alle pokalene og medaljene hun vant da hun var ung. Hele livet var en konkurranse den gangen, og det er det fremdeles på mange måter. Jessica har alltid vært fokusert, alltid visst hva hun ville. Aldri veket unna for noe eller noen, før Alex dukket opp. De er yin og yang de også. 

			Alex har fremdeles ikke kommet hjem. Hun lurer på om han jobber eller spiller poker. Den siste tiden har han vært tausere enn vanlig. Han smiler til henne, sier fine ting som muntrer henne opp, men hun kjenner Alex og tror ikke på den masken han har på seg. Han har til og med satt opp lapper rundt om i huset med små kjærlighetserklæringer, men likevel. Han gjør mye fint for henne, men er likevel fraværende. Alex er Alex, og hun kan skylde på seg selv. Det var det mørke i Alex hun forelsket seg i. Han kan sikkert være farlig hvis han vil, men det er ikke noe han viser henne. Han har en demon på hver skulder, og hun vet at han har hatt det tøft. Men nå burde han være der for henne. Hun hater å være gravid alene. 

			Jessica står opp og går ut på kjøkkenet. Plukker på eplene Alex kjøpte, feil type så klart. Og to kilo, til og med. Selv om hun sendte med ham en lapp. Men sine egne spesielle ismerker, det husker han. 

			Vin … 

			Jessica ser flaskene som har samlet støv de siste månedene. Hun vil drikke opp alle sammen. Men det er vel ikke lov i dette jævla landet lenger. Nei, alkoholfritt og drittkjedelig skal det være. Hun fortjener å gå på fylla, og har lovet seg en helg med venninnene så snart fødselen er overstått. Hun lengter til magen er borte. Hun fortjener å dra bort fra hverdagen, drikke massevis av vin og glemme babyer og mager og tåteflasker og fjellet av bleier hun forestiller seg. Bort fra Alex, som hun har vært mer enn irritert på i det siste. Helst en hel uke, uten mobildekning. Men det viktigste er vinen. Og upasteurisert ost. Og parmaskinke. Og vin. 

			Det plinger i mobilen, og når hun leser meldingen, vil hun bare gråte. 

			Hammarby industriområde, Stockholm 

			Alex sitter med par i fem og vet at han vinner. 

			Alex befinner seg i et ganske tvilsomt industrilokale. Kasinoet ligger i kontordelen, som har gjennomgått et tafatt forsøk på renovering, men kasinofølelsen vil ikke helt innfinne seg. Det kunne like godt vært i en eller annen garasje. Man veksler inn sjetonger ved et skrivebord, og bak skrivebordet sitter en kvinne som heter Annika, som har fremtiden bak seg. Tre slitte pokerbord med trykk fra Cherry casino, med duker som ingen lenger respekterer. Fuktringer etter glass, brennmerker etter sigaretter og en håndfull flekker man ikke vil vite hva er. Det lukter gammelt, og plakatene med pokerkjendiser ser bare billige ut. Dette er ikke noe sted man tar med seg en date på, kan man si. 

			Han har par i fem på hånden, og det ligger en til på bordet. Med den gjengen her, er det gode greier. De er åtte menn i ulike aldre som spiller No limit Texas Hold’em, og stemningen er så god den kan bli, når penger og prestisje står på spill. Selv om de fleste egentlig bare er ute etter litt selskap. 

			Sebastian, en av dem som hele tiden taper, men tror det handler om uflaks, kaster sine to kort når det blir hans tur, og prater i vei som vanlig. Noe om hvordan damer, som han aldri ville våget å snakke med ute i virkeligheten, skal knulles. Og at voldtekt kan være helt greit, at alle jentene egentlig tenner på det. 

			Sebastian er en type man bare får lyst til å banke opp til han ser ut som en trafikkulykke, men så innser man at noen har kommet en i forkjøpet … 

			Rett foran ham sitter Ali, en mann som har hatt uflaks i DNA-lotteriet. Utstående ører og øyne som sitter for tett. Han vinner litt og taper litt, og Alex mistenker at spilleklubben er det eneste stedet der han faktisk er velkommen, at han ikke forstår det bare er pengene hans som er velkomne. At ingen ved bordet noensinne ville gått ut og tatt en øl med ham. 

			Alex liker noen av spillerne her, selv om de fleste av dem har sine særegenheter. 

			Ali begynner å skape seg med en eller annen som virker helt ny i klubben. Ali snakker forstadssvensk og leker banditt. Fyren han kødder med, ser nesten redd ut, er antagelig ikke vant til sånne klubber. 

			«Kutt ut, Ali», sier Alex, og Ali stikker ut leppa som en furten femåring. 

			«Jeg får aldri ha det morsomt.» Han høyner og ser på nykommeren. «Eller?» 

			«Ikke bry deg om Ali. Han bjeffer mer enn han biter. Egentlig er han fotograf. Han tar mest bilder av grønnsaker og matretter. Eller har du kommet deg opp til mennesker nå?» 

			«Hva faen, Alex, din jævel. Ikke kødd med min street cred, bror. Og jeg får sykt mye gryn for å ta bilder av biler nå, faktisk. Mucho para.» Ali gnir fingrene mot hverandre. 

			«Alex», sier Alex og rekker frem hånden mot den nye fyren. 

			«Jonathan, men de kaller meg for Nalle.» 

			De tar hverandre i hånden mens Ali gapskratter og rister på hodet. 

			I dag er eieren av klubben her for første gang. Selv om Alex har vært her mange ganger, har han aldri truffet ham. Mannen heter Oleg, og i dag er innsatsen høyere enn vanlig. Alex lurer fraværende på om det er fordi Oleg har dukket opp, eller om det er fordi den andre ukjente typen, en fyr i trettiårsalderen, spiller så aggressivt. 

			Alex oppdager Olegs blomkålører, et umiskjennelig tegn på at kampsport har vært en stor del av Olegs liv. Brusken er ødelagt, så de minner faktisk om blomkål. Typisk bryterskade. Alex tipper Oleg har trent den russiske kampsporten Sambo. 

			Vanligvis spiller ikke Alex om så store summer, men i dag er to av yndlingsfiskene hans her, og han har tatt inn tretti tusen etter drøyt tre timer. Han trenger minst nitti tusen. 

			Alex mistenker at de andre rundt bordet har mer å spille for – eller i hvert fall later de som det – og derfor føles det ekstra spennende. Han har mer å tape, men dermed også mer å vinne. Det er som ellers i livet. 

			Alex er tørr i munnen, og han tar en slurk av mineralvannet. En del av de andre drikker alkohol, men det har aldri vært hans greie. Han tør ikke bli full og miste kontrollen, pluss at han blir bakfull i en uke. 

			Det er helt vanlige mennesker her, som på en eller annen måte tjener ganske godt, men som ikke vil ha pengene i banken. Det er en svart klubb, og det er svarte penger som ligger på bordet. Det er den viktigste grunnen til at de ikke er på Casino Cosmopol. Det statlige kasinoet med ID-kontroll, kameraer og betydelig risiko for å få med politiet å gjøre. Alex klarte å selge en Pontiac Firebird i løpet av dagen og fikk bra betalt for den. Tretti tusen i overskudd, teknisk sett bedriftens penger, men nå ligger de og kveldens overskudd på bordet. Hvis Jessica fikk høre om dette, ville Alex måtte sove på sofaen i et år. Minst. Men han sover godt på den. 

			En pitbull har lagt hodet på fanget til Alex. Den krever å bli klappet, og Alex gjør det gjerne. Hadde han fått bestemme, skulle han og Jessica hatt en sånn hund i stedet for misfosteret Jessica fikk tak i. Hver gang Alex tar bort hånden, dytter pitbullen til for at han skal fortsette. Han vet ikke engang hvem det er som eier hunden, men den ser ut til bo på klubben, for den er alltid her. Han lurer på om han kan ta den med seg hjem. Det kunne blitt interessant. 

			Rundt bordet er det etniske svensker, bortsett fra Ali, Oleg og Alex, og han føler seg som vanlig utenfor. Som halvt svensk og halvt kineser har han aldri følt seg hjemme noe sted. Han har alltid levd med en følelse av at alle andre vet hvor de hører til. At de passer inn der de er og med det de gjør. Og at han aldri har gjort det. Før han traff Jessica. Det er hun som holder fast i ham når det er fare for at han blåser bort. Men likevel, det gir ham ingen egen identitet. Han synes det er vanskelig å forklare. Kanskje er det derfor han trives med andre villfarne sjeler, blant annet dem som spiller på ulovlige pokerklubber. At han kan føle seg litt bedre enn dem. 

			Alex puster rolig for ikke å vise at han er nervøs. Hadde han hatt nok til å betale ut lønn, ville han ikke brydd seg. Alt henger på det siste kortet, the river, som dealeren straks skal snu på det grønne bordet. I potten ligger det like over hundre tusen. Oleg har satset knallhardt allerede fra første runde, antagelig for å kvitte seg med så mange som mulig, men med så dårlige spillere fungerer det ikke særlig godt. Alex har satset på å se floppen siden han har en fordel, og derfor vet hvordan alle har spilt før han må bestemme seg. 

			Selv om Alex ikke kjenner denne russeren, er han sikker på at den blonde kjempen med gulltann, posete treningsbukser og en utvasket, grå T-skjorte med Slayer-logo, sitter med to ess eller konger. Nå er de tre stykker igjen, og det er den største potten han har spilt om. Det føles ikke bra, men han kan ikke ta av seg masken. Som om han ikke bryr seg. Poker handler mer om mennesker enn om kort. Å kunne lese motstanderne og se mønstre. Hver enkelt hånd handler om flaks, men i lengden vinner alltid den dyktigere spilleren. Noe som passer Alex bra, for hvem vil la tilfeldighetene avgjøre? 

			Den tredje som er igjen, Sonny, en ekte intelligensallergiker og den yngste ved bordet, kanskje 25 år gammel, eller «ung» avhengig av hvordan man ser på det, legger en porsjonssnus på lokket av boksen og ser på kortene sine for åttende gang. Et svakhetstegn, han har antagelig overspilt et par damer eller knekter, og siden kortene på bordet ikke har hjulpet ham, burde han innse at han er død. 

			Alex er flink til å lese folk, eller rettere sagt til å finne svakheter hos andre. Det er vel derfor han klarer å leve av å kjøpe og selge biler. Men det er også en fordel i poker, og nå er han nesten sikker på at han vil kaste seg. Og etter ytterligere et blikk fra Sonny gjør han det. 

			«Shit, jeg husker da jeg satte på …» 

			«Vær så snill», sier Alex og sukker oppgitt. 

			«Skal jeg slutte å snakke, eller? Det er vel et fritt land?» Sebastian ser raskt på Oleg, som rister på hodet. 

			«Nei, nei», sier Alex. «For all del, før eller senere kommer det sikkert noe intelligent ut av den munnen.» 

			De andre rundt bordet ler, og den spente stemningen slipper litt. 

			«Sa du akkurat at jeg er dust?» Sebastian, som har et fett gullkjede rundt halsen og antagelig har fått det for seg at han er forstadsgangster, spenner seg. 

			«Du er ikke dum», sier Alex og smiler. «Du har bare litt uflaks når du tenker.» 

			De andre ler igjen, og Alex leker med en grønn sjetong. Ønsker nesten at Sebastian skal angripe, men håper likevel at han ikke skal gjøre det. Ikke her, og ikke nå. Alex har lovet søsteren sin at han ikke skal slåss mer, og dessuten sitter han med gode kort. Men han kunne ikke la være, han har problemer med folk som Sebastian. De tror de kan slippe unna med hva som helst. Alex kunne ha veddet på at Sebastian var en mobber på skolen, og sånne folk forstår bare én ting. Vold. Men det er lenge siden nå, og skjebnen får ta seg av den gjengen. 

			Sebastian reiser seg så raskt at stolen faller bakover med et brak. Han knytter nevene, men en kremting fra Oleg stopper ham. Han tar opp stolen og setter seg, stirrer ned i bordet. 

			Strupen til Alex trekker seg sammen, men han holder masken. Han vil, som alltid, vise så lite som mulig. Til Sebastian, men særlig i spillet. Kortene hans er sterke, men det er jo ett kort igjen. Oleg kan kanskje ha en straight, på bordet ligger det en toer, en firer, den fantastiske femmeren og en åtter. Det er en rainbow, det vil si at alle kortene er i ulike farger. Russeren kan bare slå ham med et ess og en treer, noe som er usannsynlig. Eller par i åtte, men det er temmelig tvilsomt at han ville ha gått så hardt ut med det. Så hvis riveren ikke er ess, konge eller tre, tar Alex hjem en pott på nesten en halv årslønn. 

			Det går kaldt nedover alle nervene i ryggen, og en svettedråpe vokser på tinningen. 

			«Hva har du?» spør Oleg og smiler vagt, samtidig som han klirrer med en liten stabel røde sjetonger, den høyeste valøren, verdt fem tusen per stykk. Det er hans tur, og kjempen har rundt førti tusen igjen. 

			«Det er jo derfor vi er her», sier Alex. «Men det koster penger å få vite det.» Det er litt ubehagelig å gjøre seg viktig med en person som, ifølge ryktene, tilhører mafiaen, men nå er det poker og da gjelder andre regler. Han er sikker i sin sak, og vil ikke la seg skremme nå. Dette vil avgjøre alt. 

			«Jeg er sikker på at du bløffer, du limpet ik…» 

			«Hvis du er sikker, så er det jo bare en ting å gjøre?» sier Alex med et glis. I hodet dunker det stadig mer iherdig. Et kongerike for en paracet, tenker han og holder pusten. Det er nå det gjelder. 

			«Det stemmer jo», sier den tatoverte kjempen. «Jeg er all in.» Ordene blir fulgt av en bevegelse der de gjenværende sjetongene skyves mot midten av bordet, samtidig som han tar en slurk av den bedrøvelige whiskyen som serveres i klubben. Importert drittsprit. 

			Alex bryr seg ikke. Det er ikke det verste som kunne ha skjedd, og akkurat nå handler alt om å få skrapt sammen nok til lønningene. Bare denne gangen, så må han slutte å komme hit. 

			Igjen … 

			Oleg driter visst i penger, vil bare vinne eller bløffe med den skremmetaktikken, all in. Taper han, vet han ikke helt hva han skal gjøre. Han synes han ser en antydning til usikkerhet i øynene til Oleg. 

			«Jeg ser.» 

			Oleg slenger frem kortene sine med en nonsjalant gest, og hammeren i hjernen faller. Han har høynet og høynet med bare ruter ess og ruter tre. Han endte med en straight likevel, og Alex er ferdig. Det føles som om magen hopper utfor et stup. 

			Fuck! 

			Oleg ler. «Det er alltid hyggelig at det kommer nye gjester til den enkle klubben min. Særlig når de går hjem uten kontantene sine.» Å si at fyren er en god vinner, ville være en grov overdrivelse. 

			Kroppen vil helst flykte og spy opp den elendige wrapen han spiste på veien, men det skal verken Oleg eller de andre få gleden av å se. Ikke minst fordi det kommer flere sjanser, og å vise svakhet nå ville kostet ham på sikt. Så han viser kortene sine. «Ja, det er vanskelig å ikke ha det hyggelig med en så beleven vert. Ikke dårlig, jeg var sikker på at du satt på ess eller konger.» 

			Dealeren har sittet taus, men bryter inn. «Riveren …» 

			I skuffelsen har Alex nesten glemt at det er et kort igjen, og når kløver åtte kommer opp, tar det ham et halvt hjerteslag å innse at det er kortet som redder ham. 

			Så ubekymret som pulsen tillater, sier han: «Nettopp, den feite dama skal jo synge før prisene deles ut.» Han skraper til seg den usannsynlig store haugen av sjetonger og setter seg for å stable dem pent. To av mennene ved bordet ser på hverandre, mumler at det er sent, og henter jakkene sine på vei mot den tunge metalldøren. 

			Oleg har ikke sagt noe på sikkert et halvt minutt, men nå kommer han rundt bordet og legger en gigantisk arm rundt skuldrene til Alex. Bjørnen veier sikkert førti kilo mer enn ham. 

			«Faen, for en runde.» 

			Oleg trykker hardere enn det som er komfortabelt, men det er ikke noe å se i øynene hans, så smilet kan være ekte. 

			«Det er derfor man spiller, så levende føler man seg aldri ellers. I hvert fall ikke uten å bli sugd av et par snertne tvillinger, og det skjer altfor sjelden. Vanskelig å toppe dette. Jeg tar en pause, trenger en sigg.» 

			Alex vil helst bare veksle inn sjetongene og komme seg hjem, men det ville ikke se bra ut, så han blir nesten to timer til. Kvelden blir litt treig etter utladningen, det er mest forsiktig spill, og Alex føler seg mer levende enn på lenge i taxien på vei mot Tyresö. 

			Lidingö, Stockholm 

			Alex er tolv år og forbannet. Han har tenkt å gjøre noe som er både fælt og fint samtidig, og har verdens beste plan. Mikael, en av de verste på skolen, som går i niende og er for stor til å slå ned, nekter å slutte å mobbe ham. Han er ikke voldelig, men kommer med antydninger og stikk når ingen ser. Det handler nesten alltid om at Alex ikke har noen far. 

			Alex går fem meter bak faren til Mikael. Mannen har en lang lys frakk og en stygg svart topplue. Han halter litt, men er ganske veltrent. 

			Alex har forberedt seg omhyggelig, vet hvilke rutiner mannen har, og Alex har tenkt å gjøre Mikael en tjeneste. 

			Alex har en liten bok, en liten svart en som han kaller balanseboken. Han fikk den av mamma til jul, og hun sa at for hver slemme ting han gjør, må han gjøre noen snilt. For det må være balanse i livet. Så Alex skriver i den nesten hver dag. Hvis han gjør noe slemt, så må han gjøre noe snilt. Og man kan jo også snu på det, for når han har gjort snille ting, må han jo gjøre noe slemt. Han mener i hvert fall det selv, selv om mamma ikke sa noe om det. 

			Faren til Mikael er en dritt, og det er ikke så rart at Mikael er som han er. Alex så at han slo Mikael en gang, ikke hardt, bare et dask i bakhodet, men det er de som er verst, de som fornedrer. Mikael fikk den behandlingen fordi han hadde bommet på nesten åpent mål. En utskjelling om hvor jævla dårlig Mikael er. At han burde fått en annen sønn som kunne spille fotball, og ikke en liten kjerring. Helt sykt, egentlig. Mikael er den beste spilleren på hele Lidingö, og antagelig i Stockholm, og alle tror han kommer til å bli proff. Men Alex har sett det i øynene hans, han synes ikke det er moro å spille når faren hans er der. 

			To fluer i en smekk … 

			Det er i dag han skal gjøre det, og det er mulig det ikke engang er en løgn han skal plante. Alex har sett hvordan frøken smiler mot faren til Mikael, et sånt smil som ser sultent ut. At de berører hverandre litt for mye. Alex har problemer med henne også. Når han rekker opp hånden, får han aldri svare. Det er som om hun ikke liker Alex. Fordi han er rar og halvblods. Ingenting føles helt for Alex. 

			Han måtte vente på faren til Mikael til han var ferdig på jobben, og klokken er ti om kvelden. Alex satt ved stasjonen og ventet. Moren hans er på fest og kommer ikke hjem før sent i natt, så det er nå han må gjøre det. 

			Det snør, noe som gjør at folk ikke er like oppmerksomme på at en tolvåring er ute så sent på kvelden. Han følger etter faren fra stasjonen, der det er et salig kaos av biler, busser og mennesker. Det er fullt av folk som skynder seg gjennom fredagsstresset. Sprit og chips og kjøtt ser ut til å være det alle løper etter. Enorme snøfnugg faller sakte, og de fleste holder skuldrene høyt, som om det skulle hjelpe. Men ikke Alex, han strekker ut tungen. Det er kanskje det vakreste han noen gang har sett. Bortsett fra Julia i klassen. 

			Alex vet at faren kommer til å gå innom kiosken på veien hjem for å kjøpe røyk, det er da Alex skal slå til. Han har trent på det et par ganger allerede. Bare streifet mannens frakk og gått. 

			De nærmer seg kiosken, og Alex tar lappen han har i lommen, holder den forsiktig slik at det viktigste ikke skal forsvinne. Han har funnet nummeret hennes selv og satt på kyssemerket, etter å ha lånt en leppestift fra mamma. Etter et par forsøk ble det perfekt. 

			Når faren til Mikael stiller seg i køen, er Alex rett bak ham. Faren mumler bannord og ser på klokken. 

			Nå, tenker Alex. 

			Han tar lappen og smyger den ned i mannens jakkelomme. Så går han ut, helt rolig. Han vet at moren til Mikael vil finne den, for hun er hjemmeværende og den som vasker og rydder. Han vet det fordi han har stått utenfor huset deres mange ganger og observert dem. Hun ser aldri lykkelig ut, bortsett fra når hun og Mikael er alene. Da virker det som om de blir mer levende, på en måte. Alex synes det er rart, men skjønner at det har med faren å gjøre. Han skal sette dem fri. Det er i hvert fall sånn Alex ser på det. 

			Mamma har sagt at man skal gjøre snille ting, at univers et belønner mennesker som er gode, og Alex føler seg som en engel. Kanskje han og Mikael kan bli bestevenner når Mikael heller ikke har en far lenger … 

			Alex bestemmer seg der og da for at hvis han blir pappa når han blir gammel, skal han bli verdens beste pappa. 

